**บทเทศน์เตรียมจิตใจงานเคารพศีลมหาสนิท**

**ศีลมหาสนิท ทำให้ตัวของฉันได้เกิดการเปลี่ยนแปลง**

**พระคัมภีร์ ลูกา 9:10-17 “พระเยซูเจ้าทรงทวีขนมปัง”**

**จุดประสงค์**

 ให้ตระหนักถึงพันธกิจในชีวิตของคริสตชนใน 3 ประการ คือ การเป็นสานุศิษย์ การเป็น น้ำหนึ่งใจเดียวกัน และการแบ่งปัน

 “ท่านทั้งหลายจงหาอาหารให้เขากินเถิด” (ลูกา 9:13) จากประโยคนี้ทำให้ได้คำสำคัญ 3 คำเพื่อเป็นข้อคิดสำหรับวันนี้ คือ การเป็นสานุศิษย์ การเป็นน้ำหนึ่งเดียวกัน และการแบ่งปัน

1. “เราจะต้องหาอาหารให้ใครกิน” คำตอบอยู่ในตอนแรก ๆ ของพระวรสารนั้นก็คือ “ประชาชนจำนวนมากมายนั้นเอง” ในจำนวนประชาชนจำนวนมากมายนั้น พระองค์ทรงเลือกอัครสาวกสิบสองคนให้อยู่ใกล้ชิดกับพระองค์ และทรงสอนพวกเขาให้อยู่กับสถานการณ์ที่แท้จริงของชีวิต มีผู้คนมากมายติดตามพระองค์

“ฉันเป็นสานุศิษย์ที่ดีของพระเยซูเจ้าหรือไม่” “ฉันได้ติดตามพระเยซูเจ้าอย่างไรบ้าง” “เราจริงจังในการสดับฟังพระวาจาของพระองค์หรือไม่” พระเยซูเจ้าตรัสกับเราด้วยความเงียบในธรรมล้ำลึกแห่งศีลมหาสนิท และทุกครั้งพระองค์ทรงเตือนเราให้ติดตามพระองค์ซึ่งหมายความว่าให้ออกจากตัวของเราเอง ไม่ยึดติดอยู่กับตนเอง แต่มอบตนเองให้เป็นของขวัญสำหรับพระเจ้า และสำหรับผู้อื่น นี้คือการเป็นสานุศิษย์ที่แท้จริงของพระเยซูเจ้า

2. “พระเยซูเจ้าทรงให้สานุศิษย์หาอาหารให้ประชาชนเมื่อไร?” สององค์ประกอบ ประการแรก ประชาชนที่ออกติดตามพระเยซูเจ้า ออกมาไกลจากบ้านของตนเอง จนเป็นเวลาเย็นและไม่มีอะไรจะรับประทาน ประการที่สอง เป็นเพราะสานุศิษย์เองที่เห็นว่าประชาชนไม่มีอะไรจะกิน จึงขอให้พระเยซูเจ้าส่งพวกเขากลับบ้านหรือไปหาอาหารกินกันเอง กี่ครั้งกี่หนที่เราคริสตชนไม่ได้เอาใจใส่ต่อความต้องการของผู้อื่น เรากลับส่งพวกเขาไปด้วยคำพูดที่น่าสงสารว่า “ขอพระเจ้าอวยพร” การแก้ปัญหาของพระเยซูเจ้า ทำให้บรรดาศิษย์ต่างประหลาดใจ โดยพระองค์ตรัสว่า “ท่านทั้งหลายจงหาอาหารให้เขากินเถิด”

นี้เป็นช่วงเวลาแห่ง “ความเป็นน้ำหนึ่งใจเดียวกัน” อย่างแท้จริง ฝูงชนที่กำลังมีความกระหายฝ่ายจิต ได้รับพละกำลังจากพระวาจาของพระองค์ และยังได้รับการบำรุงเลี้ยงจากขนมปังทรงชีวิตจากพระองค์อีกด้วย

เราได้รับหล่อเลี้ยงด้วยพระกายและพระโลหิตของพระองค์ พระองค์ทรงทำให้เราได้ออกไปหาประชาชนเพื่อจะได้เป็นส่วนหนึ่งของชุมชน จากการเป็นคนแปลกหน้าต่อกันและกันให้เป็นพี่เป็นน้องกัน ศีลมหาสนิทเป็นศีลศักดิ์สิทธิ์แห่งความผูกพันแก่กัน นำเราให้ออกจากตัวเองไปสู่การอยู่ร่วมกับผู้อื่น ตามแบบฉบับของพระเยซูเจ้า ในการรับศีลมหาสนิท ตัวของเราได้เปลี่ยนแปลงอะไรบ้าง การรับศีลมหาสนิทของเราแต่ละครั้งทำให้เราได้สนิทสัมพันธ์กับพระเยซูเจ้ามากน้อยเพียงไร การรับศีลมหาสนิทแต่ละครั้ง เราได้มีความรักความสนิทสนามกับเพื่อน ๆ ที่มาร่วมรับศีลมหาสนิทกันมากขึ้นหรือไม่

3. “เราจะหาอาหารจำนวนมากมายจากที่ไหนมาแจกประชาชน” คำตอบก็อยู่ในคำเชื้อเชิญของพระเยซูเจ้าที่ว่า “ท่านทั้งหลายจงหาอาหารให้เขากินเถิด” นั้นหมายถึง “การให้” “การแบ่งปัน” นั้นเอง

คำสำคัญคำเดียวที่ทำให้เราไม่ต้องกลัวสิ่งใดก็คือ “ความเป็นน้ำหนึ่งใจเดียวกัน” เรารู้ดีว่าเราควรมอบสิ่งที่เรามีให้อยู่ในการจัดการของพระเจ้า ด้วยความสุภาพ ถ่อมตน เพราะในการแบ่งปันหรือในการให้นั้น จะช่วยทำให้ชีวิตของเราสมบูรณ์และบังเกิดผล

พระเยซูเจ้าทรงมอบตัวของพระองค์เองในศีลมหาสนิท ให้เป็นอาหารเพื่อบำรุงเลี้ยงชีวิตฝ่ายจิตของเรา ให้เรามีกำลังที่จะต่อสู้กับความยากลำบากในชีวิต องค์พระผู้เป็นเจ้าใน ศีลมหาสนิททำให้เราได้ดำเนินชีวิตตามแบบอย่างของพระเยซูเจ้า นั้นคือการบริการรับใช้ การช่วยเหลือผู้อื่น การเป็นผู้ให้ และอะไรก็ตามที่เรามีแม้แต่จะเป็นสิ่งเล็กสิ่งน้อย ถ้าเรารู้จักแบ่งปัน เราก็จะกลับกลายเป็นคนที่มั่งมี และกิจการนั้นจะเกิดคุณค่ามากมายในชีวิต ซึ่งเป็นเพราะความรักที่ได้เปลี่ยนแปลงให้ทุกสิ่งทุกอย่างเป็นสิ่งที่มีคุณค่า และเพียงพอสำหรับทุกคน

ให้เราถามตนเองว่า วันนี้เราได้มานมัสการพระเยซูคริสต์ที่ประทับอยู่ในศีลมหาสนิทอย่างแท้จริงหรือเราได้ยอมให้พระองค์เปลี่ยนแปลงชีวิตของเราให้เป็นเหมือนพระองค์หรือไม่ เราได้ให้พระองค์ทรงนำทางให้ก้าวพ้นจากอุปสรรคต่าง ๆ ที่ทำให้เราไม่สามารถออกจากตนเองหรือไม่กลัวที่จะเป็นผู้ให้ ผู้แบ่งปัน ความรักให้กับพระเจ้าและผู้อื่น

*Pope Francis’ Corpus Christi homily*